Kotiyleisölle ei kerrota, miten vakavassa tilassa talous on, uskovat Venäjän verkkomediat.

Venäjä on muuttanut ratkaisevasti politiikkaansa Ukrainassa, tulkitsee arvostettu sotilaspoliittinen asiantuntija Aleksandr Golts presidentti Vladimir Putinin tiistaisia puheita Ukrainan armeijasta Naton muukalaislegioonana.

Tähän asti on sanottu, kuinka rankaisupataljoonat Ukrainassa sotivat omaa kansaa vastaan. Nyt presidentti tunnustaa, että Venäjä on niiden pääkohde, mikä tarkoittaa sitä, että Venäjä on mukana Ukrainan sisäisessä konfliktissa, kirjoittaa Golts Jezhednevnyj zhurnalissa. Kommentin otsikkona on arvio siitä, että Venäjä on mahdollisesti lähdössä avoimen sodan tielle.

Viikonlopun iskua Mariupoliin on verkkolehdissä käsitelty lähinnä uutisena, mutta Ej.run sivuilla Aleksandr Ryklin on kommentoinut sitä toteamalla, että Putin oivalsi, ettei länsi ole luopumassa pakotteista. Niinpä päätettiin, että on parempi ryhtyä Krimille johtavan maayhteyden avaamiseen ja käyttää apuna Luhanskin ja Donetskin ”kansantasavaltoja” ennen kuin ne romahtavat.

Myös historioitsija Boris Sokolov uskoo Kremlissä päätetyn, ettei enää neuvotella vaan haetaan maayhteyttä Krimille. Hänestä raketti-iskujen käyttö Mariupolia vastaan oli tietoinen teko, jolla haluttiin pelästyttää ihmiset ja saada heidät lähtemään pakosalle.

Kun pakolaiset täyttävät tiet, Ukrainan armeija ei pääse etenemään, kirjoittaa Sokolov Grani.russa. Hän arvelee, ettei länsi voi muuta kuin julistaa iskujen takana olevat ”tasavallat” terroristien organisaatioiksi, joiden kanssa ei neuvotella.

Muutamaa päivää aikaisemmin tapahtuneen bussi-iskun Sokolov leimaa provokaatioksi, joka tarvittiin, jotta voitiin ruveta hyökkäämään koko rintamalla.

Muuten Venäjän verkossa jatkuu maan taloutta uhkaavan katastrofin analysointi.

Käsittelylle on antanut lisävauhtia se, että viime viikolla Davosin talousfoorumissa vierailleet Venäjän ministerit joutuivat tunnustamaan tilanteen vakavuuden. Kotiyleisölle samaa ei ole tarvinnut tehdä.

Jos kansalaiset saadaan vakuuttumaan siitä, että naapurimaassa asuvat fasistit, niin miksei heitä voi yrittää saada uskomaan, ettei tyhjä kukkaro ole ongelma. Näin ilkutaan Slo.russa, joka erittelee millaisin keinoin valtamedia saa Venäjän talouden näyttämään hyvältä.

Verkkolehden mukaan suorien valheiden lisäksi korostetaan muiden vaikeuksia, kerrotaan, miten öljyn hinta nousee kohta 200 dollariin barrelilta, ja kuitataan ruplan kurssi vain mainitsemalla asiasta.

Venäjän suurin ongelma on vallankäytöstä puuttuva ennustettavuus, tiivisti taloustieteilijä Sergei Gurjev ja vertasi tilannetta laivaan ilman kapteenia. Gurjev esitti arvionsa nettikonferenssissa, jonka Avoin Venäjä -niminen järjestö piti sunnuntaina Pietarissa. Sen kulkua selvittävä Fontanka.ru esittelee, miten paljon vaivaa Venäjän valtakoneisto näkee estääkseen pienetkin kriittiset äänet.

Gurjev vaihtoi moskovalaisen talousyliopiston rehtorin paikan maanpakolaisuuteen Pariisissa jo muutama vuosi sitten.

Kun Gurjevia kokoonnuttiin kuulemaan, hotelliin tuli auto, josta tulleet kaasulaitoksen miehet painelivat maan alle tarkistamaan jotakin. Nettiyhteydet salissa eivät toimineet, mutta järjestäjät olivat varautuneet edellisen tilaisuuden kokemusten perusteella niin omalla sähköllä kuin yhteyksillä. Kun ”kaasumiehet” poistuivat, myös yhteydet alkoivat toimia.

Gurjevin mukaan Venäjän on turha toivoa luottoja Kiinasta, jonka pankit haluavat varmistaa, ettei niille käy kuin ranskalaiselle BNP Paribasille, joka sai 9 miljardin euron sakot kierrettyään Iranin vastaisia pakotteita. Venäjän taloutta ei uudisteta, koska se perustuu korruptoituneiden virkamiesten, valtaa lähellä olevien liikemiesten ja valtion yritysten johtajien kolmiliitolle.

Hupaisa esimerkki samaisesta liitosta on se, miten Rosneftiä johtavan Igor Setšinin 25-vuotiaalle Ivan-pojalle on myönnetty korkea kunniamerkki palvelusta isänmaan hyväksi monivuotisesta työstä. Poika aloitti viime vuonna apulaisjohtajana isänsä luotsaaman öljyjätin yhdellä osastolla ja oli sitä ennen työssä maakaasujätti Gazpromissa.

Fontanka.ru otsikoi uutisen Putinin myöntämästä kunniamerkistä: ”Igor Setšinistä tuli sankarin isä”.

Ovatko eilen Krimin liittämistä innolla tukeneet valmiit siitä maksamaan, kyselee Gazeta.ru toimituksen omassa kommentissa. Samalla muistutetaan, ettei geopoliittisen saavutuksen hinnasta ole kansalaisilta kysytty.

Verkkolehti kommentoi ensimmäisen varapääministeri Igor Šuvalovin Davosissa esittämiä vakuutteluja, miten venäläiset kestävät työttömyyden kasvun ja hintojen nousun viittaamalla vanhaan perestroikan iskulauseeseen: ”Aloita muutokset itsestäsi”.

Lehti kuvaa valtaa pitävien ja muun väestön välistä tulokuilua katastrofaaliseksi. Lehden mielestä valtaa ja kansalaisia ei pidä yhdistää myyttisen lännen vastaisen sodan ympärille vaan yhdistävänä tavoitteena pitää olla normaalin elämän rakentaminen Venäjällä.